## Pravilnik o postupku dodjele alogenih nesrodnih krvotvorenih matičnih stanica i radu registra mogućih darivatelja koštane moždine

### NN 151/2005 (23.12.2005.), Pravilnik o postupku dodjele alogenih nesrodnih krvotvorenih matičnih stanica i radu registra mogućih darivatelja koštane moždine

# MINISTARSTVO ZDRAVSTVAI SOCIJALNE SKRBI

**2946**

Na temelju članka 33. stavka 3. i članka 37.
podstavka 4. Zakona o uzimanju i presađivanju dijelova ljudskoga tijela u svrhu
liječenja (»Narodne novine«, br. 177/04) ministar
zdravstva i socijalne skrbi donosi

## PRAVILNIK

### O POSTUPKU DODJELE ALOGENIH NESRODNIHKRVOTVORNIH MATIČNIH STANICA I RADUREGISTRA MOGUĆIH DARIVATELJA KOŠTANE MOŽDINE

Članak 1.

Ovim Pravilnikom uređuje se postupak dodjele alogenih nesrodnih krvotvornih matičnih stanica i rad
registra mogućih darivatelja koštane moždine.

Članak 2.

Presađivanjem alogenim
nesrodnim krvotvornim matičnim stanicama liječe se bolesnici s krvnim i drugim
bolestima na temelju posebnih medicinskih indikacija.

Krvotvorne matične stanice u svrhu liječenja
mogu se uzimati iz koštane moždine, periferne krvi ili iz krvi pupkovine.

Članak 3.

Bolesnike – kandidate za presađivanje alogenim nesrodnim krvotvornim matičnim stanicama na
temelju medicinskih indikacija i prioriteta za liječenje raspoređuje na
nacionalnu listu čekanja Povjerenstvo zdravstvene ustanove koja ima odobrenje
ministra nad­ležnog za zdravstvo za liječenje
presađivanjem alogenih nesrodnih krvotvornih matičnih
stanica (u daljnjem tekstu: Povjerenstvo).

Prijedlog za liječenje presađivanjem alogenih nesrodnih krvotvornih matičnih stanica (u daljnjem
tekstu: ANKMS) daje liječnik specijalist.

Odgovorni liječnik specijalist iz stavka 2.
ovoga članka jest liječnik specijalist interne medicine s užom specijalizacijom
iz hematologije; liječnik specijalist interne medicine s užom specijalizacijom
iz internističke onkologije ili liječnik specijalist pedijatrije s užom
specijalizacijom iz pedijatrijske hematologije i onkologije ili pedijatrijske alergologije i kliničke imunologije.

Prijedlog iz stavka 2. ovog članka ocjenjuje i
prihvaća Povjerenstvo, koje bolesnika upisuje na listu čekanja za presađivanje
ANKMS, a Referentni centar za tipizaciju tkiva ministarstva nadležnog za
zdravstvo pokreće pretraživanje Registra.

Prije upisa bolesnika na listu čekanja iz stavka
4. ovoga članka treba ishoditi pisani pristanak bolesnika, odnosno njegovog
zakonskog zastupnika ili skrbnika za postupak alogene
nesrodne transplantacije.

Članak 4.

Redovitu reevaluaciju zdravstvenog stanja
bolesnika te potrebne preglede bolesnika prije i poslije presađivanja ANKMS
obavlja odgovorni liječnik specijalist iz stavka 3. članka 3. ovoga Pravilnika.

Standardne operativne postupke praćenja
bolesnika izrađuje ovlaštena zdravstvena ustanova iz članka 3. stavka 1. ovoga
Pravilnika (u daljnjem tekstu: Transplantacijski centar) u skladu s priznatom
doktrinom i međunarodnim standardima u suradnji s ministarstvom nadležnim za
zdravstvo i Referentnim centrom za tipizaciju tkiva te s Referentnim centrom za
liječenje transplantacijom ANKMS.

Transplantacijski centar dužan je redovito
dostavljati podatke o listi čekanja te o obavljenim postupcima prikupljanja i
rezultatima presađivanja ANKMS ministarstvu nadležnom za zdravstvo.
Ministarstvo nadležno za zdravstvo može za vođenje i praćenje tih poslova
odrediti Referentni centar za liječenje transplantacijom ANKMS.

Referentni centar za tipizaciju tkiva
ministarstvu nadležnom za zdravstvo mora redovito dostavljati podatke o
registru alogenih nesrodnih darivatelja krvotvornih
matičnih stanica te o izvršenom prijenosu bioloških uzoraka za testiranje tkivne podudarnosti i krvotvornih matičnih stanica (u
daljnjem tekstu: KMS) u svrhu liječenja presađivanjem, uzetih u Republici
Hrvatskoj ili u inozemstvu.

Članak 5.

Registar nesrodnih darivatelja KMS za područje
Republike Hrvatske vodi Referentni centar za tipizaciju tkiva Kliničkog
bolničkog centra Zagreb.

Registar iz stavka 1. ovoga članka jest
nacionalni koordinacijski centar i donorski centar za
koštanu srž te djeluje u skladu sa zahtjevima, standardima i propisima
međunarodne organizacije za presađivanje KMS nesrodnih darivatelja (u daljnjem
tekstu: BMDW).

Registar mora pokrenuti postupak za akreditaciju
pri BMDW i osigurati obnavljanje akreditacije.

Članak 6.

Liječenje metodom presađivanja KMS nesrodnih
darivatelja smije obavljati Transplantacijski centar kojem je sukladno članku
27. stavku 1. Zakona o uzimanju i presađivanju dijelova ljudskoga tijela u
svrhu liječenja dano odobrenje ministra nadležnog za zdravstvo.

Članak 7.

Registar darivatelja koštane moždine mora
surađivati s transplantacijskim centrima te pri obavljanju svoje djelatnosti
poštivati smjernice koje za područje Republike Hrvatske određuje Referentni
centar za liječenje transplantacijom ANKMS.

Članak 8.

Registar surađuje s ministarstvom nadležnim za
zdravstvo na području promocije darivanja dijelova ljudskog tijela, razvoja
liječenja metodom presađivanja KMS od nesrodnih darivatelja i nadzora nad
vođenjem evidencije o darivanju i presađivanju te razvoja i standardizacije
etičkih, medicinskih i financijskih aspekata darivanja KMS nesrodnih
darivatelja.

Članak 9.

Poslovi koje obavlja Registar su:

– obavlja postupke pretraživanja nesrodnih
darivatelja KMS u suradnji s liječnikom iz stavka 3. članka 3. ovoga Pravilnika
i akreditiranog inozemnog registra ili transplantacijskog centra,

– koordinira sve postupke odabira, uzimanja,
prijenosa i dostave uzetih KMS izabranog darivatelja u Transplantacijski
centar,

– aktivnosti u cilju pridobivanja što većeg
broja zdravih nesrodnih darivatelja, u dobi od 18 do 55 godina uz obavješćivanje
javnosti o liječenju metodom presađivanja KMS,

– uključivanje novih članova u Registar,

– brine za stručni razvoj Registra.

Članak 10.

Referentni centar za tipizaciju tkiva Kliničkog bolničkog
centra Zagreb obvezan je donijeti pravila o postupcima i održavanju Registra u
obliku standardnih operativnih postupaka u roku od 6 mjeseci od dana stupanja
na snagu ovoga Pravilnika.

Članak 11.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-02/05-04/15

Urbroj: 534-06-05-1

Zagreb, 8. prosinca 2005.

Ministar

**doc****. dr. sc. Neven Ljubičić**, v. r.

Pravilnik, NN 151/2005-2946